钦定古今图书集成/明伦汇编/氏族典/第163卷 > 《廖用贤尚友录》 > 桓宣
## 钦定古今图书集成/明伦汇编/氏族典/第163卷 > 《廖用贤尚友录》 > 桓宣

按《晋书桓宣传》，“宣，谯国铚人也，为元帝丞相舍人。时
坞主张平、樊雅各据一城，众数千人，帝转宣为参军，
使就平雅。平雅遣军主簿随宣诣丞相府受节度，王
含请宣为参军。顷之，祖逖出屯庐州，遣殷又诣平雅。
乂意轻平，平于坐斩乂。逖攻平杀之，而雅据谯城。逖
以力弱求助于含，含遣宣助逖，复说雅出降，迁谯国”
内史。祖约之弃谯城也，宣以笺谏。及约与苏峻同反，
宣遣其子戎白约，约不听，宣遂距约，不与之同，因投
温峤。峤以戎为参军，陶侃辟戎为掾上，宣为武昌太
守，寻迁监沔中军事。石勒刺史郭敬戍襄阳，陶侃使
其子斌与宣攻拔之，遂平襄阳，侃使宣镇之。宣招怀
初附，劝课农桑，十馀年间，石季龙再遣骑攻之，宣能
得众心，每以寡弱距守。侃方欲使宣北事中原，会侃
薨，庾亮将谋北伐，以宣为平北将军、假节，镇襄阳。庾
翼代亮，欲倾国北讨，更以宣为梁州刺史。以前后功，
封竟陵县男。宣久在襄阳，绥抚侨旧，甚有称绩。翼令
宣进伐，为贼所败，贬为建威将军。宣望实俱丧，兼以
老疾，发愤卒。